AlexejDobrolubov/national_council_slovak_2010 huggingface dataset:
49. schôdza NR SR - 2.deň - A. dopoludnia
Dátum: 2015-04-16
Poslanec: Osuský, Peter (-)
Druh vystúpenia: Vystúpenie s faktickou poznámkou

42. Ďakujem pekne, pani predsedajúca. Ďakujem všetkým kolegom, ktorí ma poctili faktickými poznámkami. Venoval by som sa kolegovi Martvoňovi, právnikovi, ktorý vzdeláva budúcu generáciu právnikov. A tak si dávam otázku, či dezinterpretácia toho, čo som povedal v podobe, že som sa dotkol tých 1 200 postihnutých, je výsledkom normálnej fiškálskej špinavosti, alebo či je to prejav tuposti a nechápania hovoreného slova. Pretože som reagoval na podnet pána ministra Boreca, resp. na jeho reakciu na podnet kolegu Kaníka o tom, že ten, kto v budúcnosti, pochopiteľne, keďže ten podnet bol včera, Borec hovoril včera a hovoril o budúcnosti, tak ten že by sa mal liečiť u psychiatrov. Kolega Martvoň by sa mal venovať čítaniu v zmysle chápania predloženého textu a počúvaniu v zmysle chápania slova, pretože očividne PISA-nské výsledky štúdie nechápania textu na Slovensku zahrňujú i jeho vehlasnú právnickú osobnosť. Pokiaľ ide o tú tému kultúra podvodu, no, musím povedať, že práve v svetle takých vecí, ako je návrh pána poslanca Lebockého (pozn. red.: správne má byť Valockého) umožňujúci Dôvere vyviezť nezdanene - Širokému polovičku z toho obnosu - 440 mil. eur, je to, čomu by som ja hovoril kultúra podvodu. A hovoriť v súvislosti s tým o Jánovi Figeľovi ako o kultúre podvodu mi pripomína staré slovenské úslovie o tom, že v dome obesenca by sa nemalo hovoriť o povraze. A teda morálny obesenec Robert Fico ak hovorí o kultúre podvodu, tak to teda prehovoril obesenec s povrazom.
49. schôdza NR SR - 1.deň - B. popoludní
Dátum: 2015-04-15
Poslanec: Osuský, Peter (-)
Druh vystúpenia: Vystúpenie s faktickou poznámkou

96. Ďakujem pekne, pán predsedajúci. Je nad slnko jasné, že s osudom Váhostavom nevyplatených živnostníkov nemá predseda strany a vlády, ako to pekne zaznelo ako ozvena časov dávnych v jednom vystúpení, nič spoločné. Veď je to súkromná firma. Pravda, tempora mutantur, et nos mutamur in illis, časy sa menia a my sa meníme v nich. A tak odrazu nemá síce s touto súkromnou firmou Fico a strana a vláda nič spoločné, akurát že je to firma s nie ručením obmedzeným, ale s ručením štátnym. Stáva sa týmto návrhom ručiteľom štát za túto firmu, respektíve daňoví poplatníci. Samozrejme, je nad slnko jasné i z obrázkov, ktoré ma lemujú, že SMER a premiér Fico nemá s Jurajom Širokým vôbec nič spoločné. Toto sú náhodné montáže, ktoré vidíme. A chcem teda povedať, že platí na Slovensku také múdroslovie, kam ktosi vstúpi, tam ani tráva nerastie. Takýmto človekom je zhodou okolností – i vo vzťahu k hlavnému mestu Bratislava – Juraj Široký. To, že nadobudol pomerne pozoruhodným spôsobom právo postaviť hotel, drobnú ubytovaciu záležitosť vedľa zimného štadióna a bolo to pre mesto strašne výhodné, je všeobecne známe. Bratislava je na pokraji nútenej správy. Na pokraji nútenej správy je Bratislava preto, lebo minulé zastupiteľstvo s jedinými dvoma protihlasmi Zuzany Dziviakovej a Petra Osuského prijalo záväzok zatiahnuť väčšej sláve božej, keby sláve božej, ale sláve Juraja Širokého, 38 miliónov za zimný štadión. Tam nás doviedlo dobré kamarátstvo s Jurajom Širokým a mesto Bratislava na pokraj nútenej správy.
48. schôdza NR SR - 7.deň - A. dopoludnia
Dátum: 2015-03-19
Poslanec: Osuský, Peter (-)
Druh vystúpenia: Vystúpenie s faktickou poznámkou

Ďakujem pekne, pán predsedajúci. No ono by to bolo na hurónsky smiech, keby to nebolo na plač. Pred niekoľkými mesiacmi som predkladal novelu vami zmršeného zákona, ktorý teraz opravujete, ktorý by vás ochránil pred týmto trapasom. Vy ste ju, pochopiteľne, ako 29 iných mojich návrhov odmietli, hoci som vám vtedy hovoril, že to nie je zákon pre nás, to bol zákon pre vás. A vás som tým chránil. Neurobili ste tak. Odmietli ste to zo zásady. A teraz to považujete za jadrovú škodu. Musím povedať, že legislatívna aktivita toho zákona z roku 2013, vášho zákona, je ukážkou úrovne. To, že ste odmietli opravu pred niekoľkými mesiacmi, to je druhá ukážka úrovne. A to, že to teraz predkladáte za veľkého povzbudzovania právnika Martvoňa ako štábnu kultúru v jadrovej bezpečnosti a zodpovednosti, je tretia šľahačka na tortičke. Musím povedať, že sa blíži čas podávania výročných správ a tak zaťahujeme záchrannú brzdu jadrového ohrozenia. (Potlesk.)
48. schôdza NR SR - 6.deň - B. popoludní
Dátum: 2015-03-18
Poslanec: Osuský, Peter (-)
Druh vystúpenia: Vystúpenie s faktickou poznámkou

86. Ďakujem pekne, pani predsedajúca. Vážený pán kolega, ja zhruba chápem, o čom ste hovorili, ale nemyslím si, že by napríklad dozorná rada takejto inštitúcie mala byť bezpodmienečne dôchodkovým miestom na prilepšenie, lebo podľa tejto logiky by možno i v Dozornej rade Národnej banky Slovenska mohol byť niekto, koho chudoba stíha celý život, a tak by sme mu teda, keď by išiel do toho bohatého bankového sektora, pomohli v dôchodku. Ja sa priznám, že môj kandidát nie je ani dôchodca a ani tam nie je za nejaké také, by som povedal, odškodné. Myslím si, že práve v takýchto štruktúrach majú byť ľudia, ktorí vidia do fungovania vecií, ktorí vidia do hospodárenia, ktorí vidia do prevádzky a môžu tým pádom byť lepšími mužmi na svojom alebo ženami na svojom mieste, ako bol napríklad legendárny raper v štruktúre piešťanskej nemocnice. Proste domnievam sa, že ľudia by do veci mali vidieť a mali by mať morálny profil, ktorý im dáva právo zasahovať v prípade neprávostí. A to, myslím, by mala byť úloha takejto štruktúry.
48. schôdza NR SR - 2.deň - A. dopoludnia
Dátum: 2015-03-11
Poslanec: Osuský, Peter (-)
Druh vystúpenia: Vystúpenie s faktickou poznámkou

71. Ďakujem obidvom cteným kolegom za ich pripomienky. K prvým dvom pripomienkam kolegu Petráka, úplne sa s nimi stotožňujem, ale nezdali sa mi, že by boli objektom toho, čo napádame alebo čo mu atakujeme. A zároveň k poslednej pripomienke kolegu Mamojku. No, samozrejme, že ja netvrdím, že cieľ je úplne zle postavený a mal by byť na opačnej strane. Ale ak sa o niečom bavíme a niečo z toho je opraviteľné bez toho, aby to búralo podstatu, prečo tak neurobiť z podstaty veci len preto, lebo to navrhuje toto neblahé trio Poliačik, Osuský, Jurzyca a iní kolegovia? Toľkoto teda k tomu, že nepopieram podstatu veci. Hovoríme o zlepšeniach. A pokiaľ ide o ten argument, že zákony sú prijímané tak, ako sú. No áno, ale mali by sme urobiť už na začiatku čo najlepšie pre prospech veci, na "poľzu dela". A pokiaľ ide o to, že či je VÚC-ka tá pravá inštitúcia? Ako pripusťme, že 24 rokov nebola tou pravou inštitúciou. A či bolo dobré alebo zlé, neviem, ale nezdá sa mi, že teraz k skúsenostiam po dvoch rokoch môžme sa postaviť nadšene a povedať: toto je to pravé orechové. Volení zástupcovia rozhodujú o všeličom a o všeličom nerozhodujú. Tak. A potom úplne na začiatok, keď hovoríme, že objavujeme. No neobjavujeme, ale ani my vám, ani vy nám, nepodsúvame do topánok, že sme, tak ako Havel vraj zrušil zbrojovky, ako Čarnogurský pozabíjal kravy, zootechnikov aj agronómov čakanom, tak ani nikto z nás nerozohnal duálne vzdelávanie. Jednoducho zaniklo vývojom a je dobré sa k nemu vrátiť. Ale nebudeme si to podsúvať ako čiusi chybu. Taký vývoj bol a jednoducho stalo sa to bez viny.
48. schôdza NR SR - 2.deň - A. dopoludnia
Dátum: 2015-03-11
Poslanec: Osuský, Peter (-)
Druh vystúpenia: Vystúpenie s faktickou poznámkou

24. Ďakujem pekne. To, čo teraz poviem, je len drobná kazuistika z výjazdného zasadnutia školského výboru v Železiarňach Podbrezová. A dotknem sa len jedného malého fragmentu z toho, o čom môj kolega Poliačik hovoril, a síce o tom strope odmeňovania. Zhodou okolností pri prechádzke halami som vnímal veľmi mlado vyzerajúceho chlapca, ktorý bol navrch, a to teraz nehovorím, prosím, aby som nebol obvinený z nekorektnosti, ako rasistickú pripomienku, ktorý bol možno i dokonca rómskeho pôvodu. A keď som sa pýtal šéfa prevádzky, čo je to za mladého muža, tak mi povedal, že to bol odjakživa ich vzorný žiak, ktorý samozrejme dostal miesto vo fabrike, a už vo svojom veľmi mladom veku vzdeláva ďalších. Je sústružník, musím teda povedať, stál pri sústruhu, a je typickou ukážkou toho, že od tej doby, čo Feničania vynašli peniaze, tak považujem za veľmi dobré, aby mal, a teraz nielen Soták, ale ktorýkoľvek zamestnávateľ, možnosť toho prvého chrta na závode, toho prvého koňa v závode oceniť bez nejakého vopred určeného limitu. Iste takých nebude veľa. Ale tí, ktorí budú, a ich odmena bude môcť byť celkom reálnym pobádacím mechanizmom pre tých ostatných, ktorí sa k nim budú môcť snažiť priblížiť. A jednoducho nejde o nič veľké. Firma dáva zo svojho a ak dá, tak dá. Ale jednoducho, presne ako znie náš pozmeňovací návrh, nevidím dôvod, aby sme toho mladého muža Patrika, tak sa, myslím, volal, neocenili, alebo aby ho firma neocenila už ako študenta alebo žiaka.
48. schôdza NR SR - 1.deň - B. popoludní
Dátum: 2015-03-10
Poslanec: Osuský, Peter (-)
Druh vystúpenia: Vystúpenie s faktickou poznámkou

71. Ďakujem pekne, pani predsedajúca. Kolega sa dotkol a ja za tie dve minúty nebudem mať viacej času, aby som sa venoval len jednej drobnosti. Tu sa samozrejme opakovane obíja o hlavu pravicovej koalícii, že Rudolf Zajac zaviedol regulatívne poplatky. Ja chcem povedať o jednom drobnom aspekte, keď ten poplatok má mať, ale vzhľadom na nízku sadzbu, ktorou je vymedzený, regulatívny zmysel. Musím povedať, že dochádza, a samozrejme logicky, nie na Oremovom laze a na kopaniciach na Myjave, ale v Bratislave napríklad k zneužívaniu pohotovostných služieb. Pacient v pohotovostnej službe, v konkrétnom prípade dermatológa, nemá nijaký problém prísť o pol jednej v noci v sobotu ukázať dermatológovi svoj pol roka starý ekzém alebo osem rokov starú interdigitálnu mykózu, teda ľudovo pleseň medzi prstami na nohách. Urobí tak veľmi rád, pretože bez čakania za sumu 2 eurá mu o pol jednej v noci má byť poskytovaná pohotovostná služba vymedzená pre záchranu zdravia a života pacienta. Pochopiteľne, že riešením by bolo zvýšenie takéhoto poplatku na oveľa vyššiu sumu, pretože to šetrí jeho čas napríklad na takýto poplatok, ale zároveň dať právomoc lekárovi, aby ak pacient má napríklad ružu, čiže eryzipel, 40 teploty, zimnicu a triašku a je vážne ohrozený na zdraví i v súbehu s inými ochoreniami, aby okamžite mohol doktor odpustiť svojim rozhodnutím pacientovi, ktorý skutočne potreboval pohotovostnú záchrannú pomoc a naopak, zvýšiť a neodpustiť tento poplatok zneužívateľom. Pretože by ste sa divili, koľkokrát chodia sanitky dopravovať pacientov s diagnózou, nad ktorou by vám rozum zastal.
46. schôdza NR SR - 9.deň - B. popoludní
Dátum: 2015-02-10
Poslanec: Osuský, Peter (-)
Druh vystúpenia: Vystúpenie s faktickou poznámkou

44. Ďakujem pekne, pán predsedajúci. No aj keď nás s Františkom Šebejom rozdelil euroval, zdá sa, že naša historická pamäť je nedotknutá týmto delením a v rámci nášho veku i pomerne dobre zachovalá. Je pekné, že pripomenul Dlhý telegram Georga Kennana. Ja by som pripomenul ešte jeden bod, keďže tu zaznelo, že my nie sme Západ, že my sme stred. V 47. išla do Moskvy delegácia, ktorej členom bol minister zahraničných vecí slobodného demokratického československého štátu Jan Masaryk. Tá delegácia mala rokovať o prijatí Marshallovho plánu. A po návrate povedal Masaryk takú tragickú vetu, že: odchádzal som do Moskvy ako slobodný človek a z Moskvy sa vraciam ako Stalinov posluha. Už vtedy im proste vymenili názory. Pre mňa je záhadou, ako mohol po tejto skúsenosti Masaryk vstúpiť do Gottwaldovej vlády. Ale to nechajme stranou. Faktom je, že ten triumfalizmus nebol triumfalizmom. Lebo sa pamätám, bol som o 18 rokov mladší ako dnes, keď som hovoril v čase končiaceho mečiarizmu ´97 s americkým senátorom z Iowa Grassleym, a ten mi vtedy, bol možno starší ako ja dnes, povedal ako "mladému": viete, my si vás ako žiakov budeme všímať a veľmi dobre hodnotiť, prísne, ako sa správate, a potom sa rozhodneme, či vás prijmeme. Teda žiadna kradmá ruka: rýchle poďte! Presne, ako povedal Fero Šebej, žiaden triumfalizmus. A chcem len povedať toľko, že tie reči o tragédii 20. storočia v podobe rozpadu ZSSR sú desivé, pretože si nespomínam, že by Richard Von Weizsäcker, nedávno zosnulý, alebo súčasný prezident Gauck povedal, že tragédiou 20. storočia bol zánik tisícročnej ríše. I keď... (Prerušenie vystúpenia časomerom.)
46. schôdza NR SR - 9.deň - B. popoludní
Dátum: 2015-02-10
Poslanec: Osuský, Peter (-)
Druh vystúpenia: Vystúpenie v rozprave

26. Ďakujem pekne. Chcel by som povedať na adresu volania po mieri len jednu vec. Viete, áno, keby sme neurobili Slovenské národné povstanie, možno nebude vypálený Telgárt, Ostrý Grúň, nebudú hádzaní ľudia do vápenky v Kremničke. Áno, volať po mieri sa dá s úspechom vtedy, keď nie je vojna a keď ťa neobsadzujú nepriateľské vojská. Inak je to čistá ilúzia a nenormálny pacifizmus. Pán kolega Číž sa pýta, kto je mojím spojencom? No, neviem, či je mojím spojencom McCain, ja sa spolieham na to, že mojím spojencom je moja historická pamäť a hádam aj historická pamäť sveta. A ja sa nikdy neobzerám na to, koľko ľudí za chrbtom sú mojimi spojencami. Vy ste už dávnejšie diagnostikovali, že som stále OKS. Ku cti svojej strany aj Richarda Sulíka, a tým reagujem na pripomienku kolegu Duchoňa, je to, že som nikdy nemusel meniť, a keby som musel, aj tak by som nezmenil svoje názory na niektoré veci, a v živote Richard Sulík sa nepokúsil moje názory vymieňať. Možno žijete v predstavách inej strany a iného spôsobu vymieňania názorov svojim členom. Toto v SaS, možno na rozdiel od SMER-u, neplatí. A pokiaľ ide o výtku pána poslanca Blanára o tom, že som nehovoril o prioritách a pilieroch, o tých veľmi dobre hovoril pán minister a nemám čo doplňovať jeho priority a jeho piliere. Hovoril som o veciach, ktoré sú dramaticky aktuálne a ktoré sa nás môžu dotýkať. A pokiaľ ide o bojaschopnosť slovenskej armády, tak si klameme do vrecka, všetci tí, ktorí si myslíme, že tá armáda je bojaschopná. My máme bojaschopné jednotky, jednotky, ktoré sú desiatky, možno stovky, ale nemáme bojaschopnú armádu. A ak si to myslíte o našom letectve, o našich tankových vojskách, alebo o čomkoľvek, tak neviem, čo vám mám poradiť ako terapiu. Tak je to s tou... A pokiaľ ide o úplný záver, ten citát, ktorý som uvádzal, som uviedol celkom výslovne... (Prerušenie vystúpenia časomerom.)
46. schôdza NR SR - 9.deň - A. dopoludnia
Dátum: 2015-02-10
Poslanec: Osuský, Peter (-)
Druh vystúpenia: Vystúpenie s faktickou poznámkou

60. Ďakujem pekne, pán predseda. Ďakujem pani poslankyni za dobrý prejav. Som rád, že som si ho mohol vypočuť. A i za také podotknutie o veci, ktorá ,zrejme z technologických príčin, nebola zmienená v materiáli, a síce o stretnutí, povedal by som celkom otvorene, nesvätej aliancie v Slavkove u Brna. Toto bolo stretnutie nesvätej aliancie a nezávidím ministrovi zahraničných vecí, pretože i odtiaľ zazneli hlasy, ktoré utilitárne, v duchu toho, čo má v nemčine krásny termín Kuhhandel, z obchodovania utilitárneho vlastne boli hlasom appeasementu so zlom. A každý z účastníkov zájazdu do Slavkova mal svoje motívy a v žiadnom prípadne neboli sväté. Musím povedať, že my môžme tu nechať zaznieť slová, že čo tak, keby sa Poľsko prispôsobilo. Nuž veď hej, keď tí traja sú takí. Oni nejakí traja boli aj v Mníchove, to Československo sa malo prispôsobiť. K čomu to viedlo, sme potom videli, ako povedal sir Winston: "Najprv hanba, potom vojna.".
46. schôdza NR SR - 9.deň - A. dopoludnia
Dátum: 2015-02-10
Poslanec: Osuský, Peter (-)
Druh vystúpenia: Vystúpenie s faktickou poznámkou

20. Ďakujem pekne, pani predsedajúca. No, je pozoruhodné a desivé zároveň, aká krátka je pamäť v tejto krajine. Samozrejme, ak tú krátkosť pamäti nespôsobuje, povedal by som, platené agentstvo tých, ktorí si neprajú, aby sme pamäť mali. Takú ukážku sme teraz počuli. Ale tá teória o tom, a o tom hovoril kolega Dzurinda, o pozoruhodnom súznení premiéra Fica a prezidenta Putina, mi absolútne pripomína to, keď prišiel v lete roku ´38 do Československa Mr. Runciman, tak nám hovoril, že nech sa dohodneme my v Československu, teda nech sa Československo dohodne s Konrádom Henleinom a splní jeho federálne požiadavky. A to je presne to, čo sa dnes opakuje. Pretože Mr. Runciman vtedy hovoril, že inak nebudú schopní dostáť svojim spojeneckým záväzkom. No, my sme sa nedohodli, tak sa dohodli oni v Mníchove, a potom sa dohodli vo Viedni o Viedenskej arbitráži a južnom Slovensku, pretože my sme sa neboli v stave dohodnúť s Konrádom Henleinom a s tými, ktorí chceli návrat územia Viedenskej arbitráže do lona Uhorska. Nedohodli sme sa. A to bola naša chyba. Oni nám to dali za úlohu, my sme to nesplnili. A my, ktorí sme týmto prešli, dokážeme o 70 rokov celkom pokojne odporúčať Ukrajincom, nech sa dohodnú. Nuž, ako hovorím: ak niečo vyzerá ako kačka, kváka ako kačka, chodí ako kačka, dostáva to hodnotné ruble za odmenu, tak je to piata kolóna. (Potlesk.)
46. schôdza NR SR - 8.deň - A. dopoludnia
Dátum: 2015-02-06
Poslanec: Osuský, Peter (-)
Druh vystúpenia: Vystúpenie v rozprave

127. Ďakujem za slovo, pani predsedajúca. Vážená pani predkladateľka, kolegovia, vážená snemovňa, no nebudem vás veľmi dlho zdržovať, ale nedá mi, aby som nevyjadril podporu tomuto návrhu zákona. Samozrejme, z hľadiska choroby populizmu a kupovania si voličských hlasov sa nebude jednať o desaťtisíce ani státisíce ľudí, ale bude sa jednať o tých, pre ktorých má archaickejšia slovenčina pekné označenie, že sú "potrební". A oni sú dokonca potrební i archaicky, i nearchaicky. To archaické interpretovanie toho slova znamená, že majú potrebu, teda že to sú tí, ktorí majú dostať. Na druhej strane sú aj reálne potrební. Pretože keď si predstavíme, že by títo ľudia neexistovali a žeby celkom zo zákona sa naša spoločnosť, ergo všetci daňoví poplatníci mali zložiť na to, aby sme tých zdravotne ťažko postihnutých, ktorých títo ľudia opatrujú, opatrovali vo svojej réžii, nebolo by to lacnejšie, naopak, bolo by to mnohokrát oveľa drahšie. A musím povedať, že ak tí ľudia obetovali roky svojho života starostlivosti o svojich blízkych a blížnych, tak zriedka, to si povedzme otvorene a iste si nikto nemôže myslieť opak, tie roky nestrávili životom v prepychu. Zriedka sú to domácnosti, aj keď občas pohľad na bratislavské zakázané parkovanie veľkých áut s emblémom postihnutého by viedol k dojmu, že minimálny dopravný prostriedok priemerného postihnutého je Hummer, keď zle ide väčší bavorák. Ale pravdou je, že tí, o ktorých hovorí pani poslankyňa Gibalová, ani v Hummeroch, ani v bavorákoch nejazdia, a to nie je z mojej strany nijaká ľavičiarska triedna nenávisť biednych proti bohatým, len chcem povedať, že títo ľudia celý život žijú skromne a obetujú sa. A myslím si, že ak predchádzajúcou prácou nadobudnutú penziu, teda dôchodok, dostávajú, tak ju nedostávajú z milosti, ale dostávajú ju tak ako iní dôchodcovia, ktorí si ju odrobili celý život. A ak teraz konajú naďalej túto prácu, tak si za ňu zasluhujú primeranú odmenu, ktorá, ako sme počuli, nie je vysoká. Z tejto odmeny sa nestavajú vily. Z tej odmeny sa žije a prežíva. A dovolím si teda povedať, že ak by sa naplnilo posolstvo zákona Moniky Gibalovej a jej kolegov, tak sa naplní presne vzaté to biblické, a keďže tradične uvádzam tie citáty v kralickej češtine, pretože tak sme boli v našej evanjelickej rodine navyknutí: "Dělník je hoden mzdy své." A ľudia, ktorí pomáhajú niesť kríž spoločnosti v podobe zdravotne ťažko postihnutého, si svoju mzdu zaslúžia. Ďakujem. (Potlesk.)
47. schôdza NR SR - 1.deň - B. popoludní
Dátum: 2015-02-18
Poslanec: Novotný, Viliam (-)
Druh vystúpenia: Vystúpenie s faktickou poznámkou

34. Ďakujem pekne. Pán minister Pavlis, navrhovatelia na odvolanie vás z funkcie ministra hospodárstva namietajú, že ste porušili článok 7 ústavného zákona o ochrane verejného záujmu, a vysvetľujú, prečo je tomu tak. Vy ste podľa môjho názoru vo svojom vystúpení neodpovedali a nevyvrátili ste tieto podozrenia, ktoré vyplývajú z porušenia článku 7 ústavného zákona o ochrane verejného záujmu. Ale ja chcem namietať niečo iné. Čo sa týka investičnej pomoci pre spoločnosť Duslo Šaľa, ste podľa môjho názoru, pán minister, v konflikte záujmov a je možné, že ste porušili článok 4 ods. 2 písm. a) ústavného zákona o ochrane verejného záujmu. Ako bývalý predseda výboru pre nezlučiteľnosť funkcií som vám 16. júla 2014 napísal list, v ktorom som vás upozornil, že v prípade vášho schválenia investičnej pomoci pre spoločnosť Duslo Šaľa by mohlo dôjsť k podozreniu z porušenia príslušného článku ústavného zákonu. Vy ste mi odpísali, že ste ako minister nevstupovali, neschvaľovali a žiadne relevantné dokumenty nepodpisovali. To ste ale zamlčali v liste z 25. júla, že už 26. júna bola táto investičná pomoc podpísaná. Ďalšou skutočnosťou je ale fakt, že schválenie tento investičnej pomoci prebehlo v Európskej komisii v Bruseli až v januári 2015. Vaše ministerstvo pod vaším vedením poskytovalo dokumenty na to, aby došlo k súhlasnému stanovisku Európskej komisie. Pán minister Pavlis, podľa môjho názoru ste porušili článok 4 ústavného zákona o ochrane verejného záujmu a ja podám podanie na výbor pre nezlučiteľnosť funkcií, aby začal voči vám konanie.
46.schôdza NR SR- 11.deň - B. popoludní
Dátum: 2015-02-12
Poslanec: Novotný, Viliam (-)
Druh vystúpenia: Vystúpenie s faktickou poznámkou

Ďakujem pekne. Začnem odzadu. Štefan Kuffa, máš absolútnu pravdu, len k tomu dodám, vtedy, keď prvá vláda Roberta Fica hovorila o tom, že chce minúť 480 mil. na dostavbu komplexu Rázsoch, som hovoril presne to isté, čo hovoríš teraz ty v tejto chvíli, aby sme postavili za tie isté peniaze, za tých 480 mil., keď už ich vláda chce minúť, 8 nových plne vybavených budov pre nemocnice v ôsmich krajských mestách. Neboli by také veľké, ale možno len 200- alebo 300-lôžkové, ale tá medicína, to zdravotníctvo by si v každom tom jednom krajskom meste oddýchli a nadýchli sa. Dostali by tak nový impulz, peknú modernú budovu. A znovu tam sa niečo vie uložiť, niečo sa podarilo z eurofondov, skoro v každej z tých krajských nemocníc bývalých, dneska sú to univerzitné, fakultné nemocnice. Skúsme ísť takouto cestou. Tento projekt už má stáť len 250 mil. A má to byť obrovská nemocnica s pomaly 900 lôžkami a s ďalšími funkciami, ktoré má plniť, takže je to trošku iná filozofia. Logická otázka by bola, že keď tu v štúdii aj v informácii pre poslancov minister Čislák hovorí o tom, že sú potrebné ďalšie budovy, tak či teda o tomto PPP projekte by aj uvažovali o ďalších budovách. Čo sa týka toho, čo povedal pán poslanec Bastrnák, chcem povedať len, že súhlasím s tým, aby sme možno boli informovaní o takýchto závažných krokoch vopred, ale dnes je úplne namieste, aby Národná rada diskutovala o tejto téme, z jednoduchého dôvodu, že aj keď vláda Roberta Fica všetko odsúťaží, trápiť sa s tým bude budúca vláda a potom tá ďalšia vláda potom. Podľa mňa do konca vlády Roberta Fica to by sa museli veľmi ponáhľať stihnúť tak poklepať základný kameň. Nič viac sa pritom nestihne postaviť. Takže je namieste, aby sa parlament zaoberal tým, čo sa bude diať v najbližších 30 rokoch.